1Yin in a-Páblo, junam cu' i ma Silváno xak i a-Timotéo, caka tak bi i wuj-i chiwe yix ix jutzobaj re i ka Kajaw Dios xak i Kajwal Jesucrísto chila pa tinimit Tesalónica. 2I ka Kajaw Dios, xak i Kajwal Jesucrísto, chiqui ya utzil chomal chiwe, xak i uxlambal i c'ux. 3Ix kachalal, 'o u chac nic are wi caka tioxij che i Dios iwumal yix. Lic ca majaw ile, man i u cubibal i c'ux yix che i Kajwal mas ca tijin u q'uiyic, xak i c'axnabal i c'ux chiwach xak ca tijin u nimaric. 4Rumal ile chi quix tijin chu 'anic, lic coj tijin chu cojic i 'ij yix are oj 'o cu' i kachalal pa tak tzobajil re i Dios. Caka bij chique chi yix lic 'o u nimal i c'ux chupam tak uyej chi quiqui 'an i winak chiwe, xak lic 'o u cubibal i c'ux che i Kajwal chupam tak i c'ax. 5Ni'pa ile cu 'alijinsaj chi Dios lic 'utz u no'oj, lic suc'ul i cu 'ano, man ni'pa i uyej quix tijin chu ch'ijic, xa 'anbal 'utz chiwe, man 'o na iwe che u 'atbal tzij i Dios. 6I Dios, lic suc'ul ni'pa i cu 'ano, rumal-i cu petsaj ni uyej piquiwi ique chi qui petsam uyej piwi yix. 7Wo'or ix 'o chupam uyej, xui-ri, quix u ya na pa uxlanem; xak queje co'on na chake yoj. Queje co'on ire ile are cu rik i 'ij chi ca c'un chal i Kajwal Jesus chupam pacha u rep 'a'. Ire ca winakir na chicaj cu' u ángel, nim qui cho'ab. 8Te'uri cu ya ni tojbal mac chique i n-xcaj ta xquetamaj u wach i Dios, xak chique ique chi nxqui coj ta retalil che i 'utz laj tzij re i Kajwal Jesucrísto. 9I tojbal mac chi ca pe piquiwi are iri: lic je sachnak na que'e 'ij sak chiquij, xak que ya' na naj che i Kajwal. N-quiquil ta chic u wach i Kajwal, xak mi ne u chomal, xak mi ne u cho'ab. 10Queje ile ca 'ani na, are cu rik i 'ij chi ca c'un i Kajwal. Chupam i 'ij-le, cocsax ni u 'ij cumal i je re ire, lic quiqui coj ni u 'ij conojel i je cojonnak che. Xak yix ix 'o na cu' ique chu cojic u 'ij, man i cojom ni tzij chi ka bim chiwe. 11Rumal-i, nic are wi caka tz'onoj che i Dios piwi yix. Caka tz'onoj che chi lic ix 'utz na pacha ca majaw chiwe chi ix sic'tal rumal ire. Man yix quiwaj u 'anic i 'utz; rumal-i caka tz'onoj che i Dios chi ru' u cho'ab ire, cu ya na chiwe pacha i quiwaj u 'anic yix-le, xak chi quix u to na chu 'anic ni'pa i chac chi quix tijin chu 'onquil rumal u cubibal i c'ux che i Kajwal. 12Queje ile, cocsax ni u 'ij i Kajwal Jesucrísto rumal wach i qui 'an yix, xak cocsax ni i 'ij yix man ix re ire. Queje ile que'elok rumal i rutzil u c'ux i ka Dios xak i Kajwal Jesucrísto.
2 TESALONICENSES Array